ഡല്ഹിയില് ദളിത് ബാലികയെ ലൈംഗീകമായി പീഡിപ്പിച്ചു കൊന്നു പൂജാരിയും കൂട്ടാളികളും അറസ്റ്റില് ന്യൂഡല്ഹി: ഡല്ഹിയില് ദളിത് ബാലികയെ ലൈംഗീകമായി പീഡിപ്പിച്ചു കൊന്നു. ഡല്ഹി കന്റോണ്മെന്റിനോട് ചേര്ന്ന പുരാന നംഗല് ഗ്രാമത്തിലായിരുന്നു സംഭവം.ഞായറാഴ്ച വൈകുന്നേരം അഞ്ചരയോടെ വീടിനോട് ചേര്ന്നുള്ള ശ്മശാനത്തിലെ കൂളറില് നിന്നു തണുത്ത വെള്ളം എടുക്കാന് പുറത്തേക്കു പോയ പെണ്കുട്ടി പിന്നീട് തിരിച്ചെത്തിയില്ല. ആറു മണിയായപ്പോള് ശ്മശാനത്തിലെ പൂജാരി രാധേ ശ്യാം പെണ്കുട്ടിയുടെ അമ്മയുടെ അടുത്തെത്തി കുട്ടി കൂളറില് നിന്നു ഷോക്കേറ്റ് മരിച്ചെന്ന് പറഞ്ഞു.എന്നാല്, പെണ്കുട്ടിയുടെ കൈത്തണ്ടയിലും മറ്റും മുറിവുകളും പാടുകളുമുണ്ടായിരുന്നു. ചുണ്ടുകള് നീലിച്ചിരുന്നതായും കണ്ടെത്തി.പൂജാരി രാധേ ശ്യാമും കൂട്ടാളികളും പെണ്കുട്ടിയുടെ കുടുംബത്തോട് പോലീസില് വിവരം അറിയിക്കരുതെന്നു ശഠിച്ചു. കേസ് കൊടുത്താല് പോസ്റ്റുമോര്ട്ടം നടത്തുമെന്നും കുട്ടിയുടെ അവയവങ്ങള് മോഷ്ടിച്ചെടുക്കുമെന്നും ഇവര് പറഞ്ഞു വിശ്വസിപ്പിച്ചു. പിന്നീട് പെണ്കുട്ടിയുടെ അമ്മയുടെ അനുവാദമില്ലാതെ മൃതദേഹം ദഹിപ്പിച്ചു. അതോടെ സ്ത്രീ ബഹളംവച്ചു ഭര്ത്താവിനെ വിളിച്ചു വരുത്തിയെങ്കിലും പൂജാരിയും കൂട്ടാളികളും ചേര്ന്ന് ഇയാളെ മര്ദിക്കുകയും ചെയ്തു. അതോടെ നാട്ടുകാര് തടിച്ചു കൂടി പോലീസിനെ അറിയിക്കുകയായിരുന്നു. അതോടെ പൂജാരിയെയും കൂട്ടാളികളെയും പോലീസ് അറസ്റ്റ് ചെയ്തു.ശ്മശാനത്തിലെ പൂജാരി രാധേ ശ്യാം, സഹായികളായ ലക്ഷ്മി നാരായണ്, കുല്ദീപ്, പ്രദേശവാസി സലിം എന്നിവരാണ് അറസ്റ്റിലായത്. പെണ്കുട്ടിയുടെ മാതാവ് ഇവരെ തിരിച്ചറിഞ്ഞിട്ടുണ്ട്. പ്രതികള്ക്കെതിരെ കൊലപാതകക്കുറ്റവും തെളിവ് നശിപ്പിക്കലും പോക്സോ കുറ്റവും ചുമത്തിയിട്ടുണ്ട്. കേസില് പോലീസ് ആദ്യം മാനഭംഗ കുറ്റം ചുമത്തിയിരുന്നില്ല. പിന്നീട് പ്രതിഷേധം രൂക്ഷമാകുകയും പട്ടികജാതി ദേശീയ കമ്മീഷന് ഇടപെടുകയും ചെയ്തതോടെ ഈ വകുപ്പു കൂടി ചുമത്തിയിട്ടുണ്ട്. സംഭവത്തെക്കുറിച്ചു പോലീസില് വിവരം അറിയിച്ചിട്ടും കേസെടുക്കാന് വൈകിപ്പിച്ച പോലീസുകാര് കുട്ടിയുടെ മാതാപിതാക്കളെ ചോദ്യം ചെയ്യുകയും സമ്മര്ദത്തിലാക്കുകയും ചെയ്തുവെന്ന് പ്രദേശവാസികള് പറഞ്ഞു. കുട്ടിയുടെ കുടുംബത്തിന് നീതി ലഭിക്കാന് വേണ്ടതെല്ലാം ചെയ്യുമെന്ന് ഡല്ഹി മുഖ്യമന്ത്രി അരവിന്ദ് കേജരിവാള് പറഞ്ഞു. പ്രദേശത്ത് പ്രതിഷേധം രൂക്ഷമായതോടെ ഭീം ആര്മി നേതാവ് ചന്ദ്ര ശേഖര് ആസാദ് ഉള്പ്പടെയുള്ളവര് സ്ഥലം സന്ദര്ശിച്ചു. കുറ്റവാളികള്ക്കു ശിക്ഷ ഉറപ്പാകുന്നതു വരെ പ്രതിഷേധം തുടരുമെന്ന് ആസാദ് വ്യക്തമാക്കി.